b'\n_START_ARTICLE_\nPivka\n_START_SECTION_\nPrva omemba in etimologija\n_START_PARAGRAPH_\nPivka se v pisnih zgodovinskih virih prvi\xc4\x8d omenja leta 1300 kot villa Sancti Petri super Piucha  (\'Sv. Peter nad Pivko\'), leta 1498 pa preprosto kot Sveti Peter. Ime \xc5\xa0ent Peter na Krasu se je ohranilo vse do leta 1952, ko je bilo naselje preimenovano v Pivko. Ime je bilo spremenjeno na podlagi "Zakona o imenovanju naselij in ozna\xc4\x8devanju trgov, ulic in zgradb" iz leta 1948. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje \xc5\xa0ent Petra na Krasu del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi.\n_START_SECTION_\nPomen in geografska lega\n_START_PARAGRAPH_\nPivka je poleg Postojne najpomembnej\xc5\xa1e sredi\xc5\xa1\xc4\x8de tega dela Notranjske. Naselje ima ugodno prometno lego ob prehodu iz Piv\xc5\xa1ke doline v Ko\xc5\xa1ansko dolino oz. v pore\xc4\x8dje reke Reke. V naselju je kri\xc5\xbei\xc5\xa1\xc4\x8de cest, ki vodijo proti Diva\xc4\x8di, Ilirski Bistrici in Sne\xc5\xbeni\xc5\xa1kemu pogorju. Od bli\xc5\xbenje \xc5\xbeelezni\xc5\xa1ke proge Ljubljana - Trst (danes Se\xc5\xbeana) se tu odcepi proga proti Ilirski Bistrici in Reki. Naselje se od prevala med Orlekom (653 mnm) in Kerinom (655 mnm), kjer je \xc5\xbeelezni\xc5\xa1ka postaja, \xc5\xa1iri ob cesti proti dnu kotline, do polj ob ponikalnici Pivki in naprej proti Petelinjam.\n_START_SECTION_\nZgodovina\n_START_PARAGRAPH_\nNa Primo\xc5\xbeu in na Gradi\xc5\xa1\xc4\x8du nad \xc5\xbeelezni\xc5\xa1ko postajo so vidni ostanki \xc5\xbeeleznodobnih naselbin._NEWLINE_Zaradi ugodne prometne in strate\xc5\xa1ke lege so Italijani med svetovnima vojnama tu zgradili ve\xc4\x8d voja\xc5\xa1nic, na strate\xc5\xa1ko pomembnih vrhovih nad Pivko pa \xc5\xa1tevilne utrdbe, ki so bile sestavni del Alpskega obrambnega zidu, ki se je raztezal vse od Genovskega zaliva do Kvarnerja. Ravno Pivka in bli\xc5\xbenje voja\xc5\xa1nice v Hrastju so bile najbolj utrjeni deli vzhodnega dela alpskega zidu. Voja\xc5\xa1nice je kasneje zasedla jugoslovanska vojska.\n_START_SECTION_\nIndustrija\n_START_PARAGRAPH_\nLeta 1934 je rodbina  Windischgr\xc3\xa4tz kupila propadlo \xc5\xbeago v Pivki (tedaj \xc5\xa0ent Peter na Krasu) . Eduard Vinzenz Windisch-Graetz se je oktobra 1935 z dru\xc5\xbeino iz Konjic preselil v Pivko, kjer je prevzel vodenje \xc5\xbeage.  Pod njegovim vodstvom (znotraj dru\xc5\xbeinskega podjetja SICLA)  so leta 1937 pri\xc4\x8deli proizvajati lesene vezane plo\xc5\xa1\xc4\x8de , tovarna (po vojni znana kot Javor Pivka), pa je bolj ali manj uspe\xc5\xa1no delovala do leta 1943 in bila kasneje, kot vse rodbinsko premo\xc5\xbeenje, podr\xc5\xbeavljena. Tovarna je pomenila za\xc4\x8detek industrializacije na Piv\xc5\xa1kem.'